KIRJALLINEN KYSYMYS E-1838/01 esittäjä(t): Alexandros Alavanos (GUE/NGL) komissiolle. Tupakka-alan tukien lakkauttaminen.



Virallinen lehti nro 040 E , 14/02/2002 s. 0118 - 0119



KIRJALLINEN KYSYMYS E-1838/01 esittäjä(t): Alexandros Alavanos (GUE/NGL) komissiolle (26. kesäkuuta 2001) Aihe: Tupakka-alan tukien lakkauttaminen Komissio on viime aikoina esittänyt ehdotuksia tupakanviljelyn tuen lakkauttamiseksi osana tupakanvastaista kampanjaa käyttäen verukkeena komission tupakkatuotteiden mainostamista koskevaa ehdotusta ja kestävää kehitystä koskevia kantoja, jotka tullaan esittämään Göteborgin huippukokouksessa. Tukien lakkauttamista koskeva ehdotus, johon ei liity mitään toimenpidettä tupakan tuonnin vähentämiseksi, ei ratkaise kysymystä tupakoinnin haittavaikutuksista, vaan johtaa vain kokonaisten alueiden taloudelliseen ja sosiaaliseen hajoamiseen, alueiden, jotka kuuluvat Euroopan unionin epäsuotuisimpiin ja joille tupakanviljely on ainoa mahdollisuus. Ottaen huomioon, että voimassaolevan asetuksen perusteella komission on toimitettava tupakka-alaa koskeva kertomus 1. huhtikuuta 2002 mennessä, komissiolta kysytään: 1. Minkä seikkojen ja minkä tutkimusten perusteella komissio päätti nyt ehdottaa tupakkatukien lakkauttamista? 2. Onko eurooppalaisen tupakanviljelyn lakkauttamisen vaikutuksista tupakoinnin ongelmaan laadittu tutkimusta? 3. Jos Euroopan komissio todellakin on kiinnostunut tupakankulutuksen vähentämisestä EU:ssa, miksi se ei suuntaa ehdotuksiaan yksinomaan tupakantuonnin vähentämiseen (EU:n teollisuuden käyttämästä tupakasta 70 prosenttia tuodaan Yhdysvalloista ja muista maista), jotta se ei näin synnyttäisi myös ylitsepääsemätöntä taloudellista ja sosiaalista ongelmaa EU:n epäsuotuisimmilla alueilla? Franz Fischlerin komission puolesta antama vastaus (3. syyskuuta 2001) Komissio julkaisi 15. toukokuuta 2001 tiedonannon Kestävä kehitys Euroopassa paremman maailman vuoksi: kestävää kehitystä koskeva Euroopan unionin strategia(1) ehdotukseksi Göteborgissa 15.-16. kesäkuuta 2001 kokoontuneelle Eurooppa-neuvostolle. Asiakirjassa ehdotetaan raakatupakalle maksettavien korvausten asteittaista poistamista kansanterveyttä koskevien toimenpiteiden yhteydessä tupakka-alan yhteistä markkinajärjestelyä koskevan vuoteen 2002 mennessä päätökseen saatavan arvioinnin jälkeen. Tukien poistaminen on perusteltua, kun otetaan huomioon tupakkatuotteiden terveysvaikutukset, sillä tupakka on tärkein vältettävissä oleva kuolleisuus- ja kuolinsyy unionissa. Tupakkatuotteiden käytön seurauksena kuolee vuosittain yli 500 000 henkeä. Tupakanviljelylle maksettavat korvaukset eivät ole EY:n perustamissopimuksen 152 artiklan (entinen 129 artikla) mukaisia. Tässä artiklassa määrätään, että kaikkien yhteisön politiikkojen ja toimintojen määrittelyssä ja toteuttamisessa varmistetaan ihmisten terveyden korkeatasoinen suojelu. Näin ollen komissio ei ole katsonut aiheelliseksi tehdä tutkimusta tupakantuotannon poistamisesta tupakkatuotteiden kulutukseen aiheutuvista vaikutuksista. Komissio on kuitenkin äskettäin julkaissut arviontikertomuksen tekemistä koskevan tarjouspyynnön. Tarkoituksena on luoda maataloustoimenpiteiden järjestelmällisen arvioinnin yhteydessä katsaus yhteisön säännöstön vaikutuksista raakatupakka-alaan. Arviossa tarkastellaan mm. kyseisten toimenpiteiden tehokkuutta, johdonmukaisuutta, asianmukaisuutta ja käyttökelpoisuutta ja osallistutaan raakatupakka-alan yhteisen markkinajärjestelyn uudelleentarkasteluun sen nykyisen tilan selvittämiseksi. Komission tiedonannossa vahvistetaan kuitenkin, että tupakkatukien asteittainen poistaminen voidaan toteuttaa vain, jos sen yhteydessä varmistetaan viljelijöille ja tupakka-alan työntekijöille tulolähteet ja vaihtoehtoinen elinkeino. Komissio huolehtii siitä, että tupakanviljelyalueilla talous- ja yhteiskuntaelämän elivoimaisuus säilyy. Arvoisa parlamentin jäsen ehdottaa raakatupakan tuonnin vähentämistä, mutta tuonnin rajoittaminen vaatii tariffikiintiöjärjestelmän tai muiden sellaisten rajoittavien toimenpiteiden toteuttamista, jotka olisivat ristiriidassa yhteisön maailman kauppajärjestössä (WTO) tekemien sitoumusten kanssa. (1) KOM(2001) 264 lopullinen.